Nafarroako Parlamentuko Mahaiak, 2022ko martxoaren 14an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Domingo González Martínez jaunak aurkezturiko mozioa, zeinaren bidez Nafarroako Gobernua eta Osasun Departamentua premiatzen baitira azterlan bat egin dezaten, Erizaintzako oposizio-lehiaketako 2022ko otsailaren 6ko azterketan egindako item/galderen kalitate psikometrikoa egiaztatzeko.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osasun Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2022ko martxoaren 14an

Lehendakaria: Unai Hualde Iglesias

MOZIOAREN TESTUA

EH Bildu Nafarroa talde parlamentarioko foru parlamentari txomin González Martínezek, Legebiltzarreko Erregelamenduan ezarritakoaren babesean, honako mozio hau aurkezten du, Osasun Batzordean eztabaidatu eta bozkatzeko.

Osasuneko kontseilariaren irailaren 10eko 195E/2021 Foru Aginduaren bidez deialdi bat onetsi zen, batetik, Osasun Departamentuaren erakunde autonomoetarako erizainen 424 lanpostu huts oposizio-lehiaketa bidez betetzeko, eta bestetik, hautaproben bitartez, izangaien zerrendak osatzeko, horrelako lanpostuetan jardun dezaten, bai aldi baterako kontratazio bidez, bai aldi baterako barne igoeraren bidez.

Azterketa 2022ko otsailaren 6an egin zen, COVID-19aren olatu gogorrenetako baten bitartean. Nafarroako erizaintzako oposizio-lehiaketarako deialdiko 4.713 izangaietatik bakarrik 649k gainditu dute proba, bertan 30 puntu edo gehiago lortzeagatik, Osasun Departamentuak emandako datuen arabera. Gainditu dutenen kopuru urriak erakusten du azterketa korapilatsua izan dela.

Hori dela-eta, honako erabaki proposamen hau aurkezten dugu:

1. Nafarroako Parlamentuak Nafarroako Gobernua eta Osasun Departamentua premiatzen ditu azterlan bat egin dezaten, Erizaintzako oposizio-lehiaketako 2022ko otsailaren 6ko azterketan egindako item/galderen kalitate psikometrikoa egiaztatzeko. Azterlanean zehaztuko da galderen zailtasun- eta eskakizun-gradua, Itemari erantzuteko teoriaren bidez (Itema diskriminatzea-Zailtasuna-Ausaz asmatzea) eta/edo Testen teoria klasikoaren bidez (Zailtasuna-Diskriminazioa-Distraitzaileak diskriminatzea- Lerrabidearen balorazioa).

2. Nafarroako Parlamentuak Nafarroako Gobernua eta Osasun Departamentua premiatzen ditu, oposizio eta oposizio-lehiaketa guztietan zehaztua egon dadin azterketen zailtasun gradua, Testen teoria klasikoaren edo/eta Itemari erantzuteko teoriaren bidez, erabili aurretik.

3. Nafarroako Parlamentuak Nafarroako Gobernua eta Osasun Departamentua premiatzen ditu, langileen ordezkariekin negozia dezan Foru Komunitateko administrazioaren eta haren erakunde autonomoen sarbide-probak aldatzea eta eguneratzea. Sarbidean oroimen probak eraldatu edo osatu eginen dira lanpostuan garatu beharreko gaitasun, eginkizun eta trebeziekin lotutako beste irizpide batzuekin.

Iruñean, 2022ko martxoaren 10ean

Foru parlamentaria: txomin González Martínez